TEAMG มั่นใจปี 62 รายได้โต 15% หลังตุนแบ็กล็อก 3.4 พันลบ.-เดินหน้าประมูลงานเต็มสูบ
TEAMG มั่นใจปี 62 รายได้โต 15% หลังตุนแบ็กล็อก 3.4 พันลบ.-เดินหน้าประมูลงานเต็มสูบ
22 ก.พ. 2562

นายชวลิต จันทรรัตน์ ประธานเจ้าหน้าที่บริหาร บริษัท ทีม คอนซัลติ้ง เอนจิเนียริ่ง แอนด์ แมเนจเมนท์ จำกัด (มหาชน) หรือ TEAMG เปิดเผยว่า ผลการดำเนินงานในปี 2561 บริษัทมีกำไรสุทธิอยู่ที่ 113.60 ล้านบาท เติบโต 15.10% จากปี 2560 มีกำไรสุทธิอยู่ที่ 98.70 ล้านบาท
ทั้งนี้ บริษัทยังมีรายได้จากการให้บริการทั้งสิ้นอยู่ที่ 1,654.24 ล้านบาท เติบโต 4.02% จากปี 2560  ที่มีรายได้จากการให้บริการทั้งสิ้นอยู่ที่ 1,590.19 ล้านบาท โดยคิดเป็นอัตรากำไรสุทธิอยู่ที่ 6.80% ของรายได้ทั้งหมด เติบโต จากปี 2560 ที่มีอัตรากำไรสุทธิอยู่ที่ 6.10% ของรายได้ทั้งหมด
อีกทั้งในการประชุมคณะกรรมการบริษัท ครั้งที่1/2562 เมื่อวันที่ 20 กุมภาพันธ์ 2562 ที่ผ่านมา ได้มีมติจ่ายเงินปันผล 0.075 บาทต่อหุ้น โดยกำหนดวันที่ไม่ได้รับสิทธิปันผล(XD) ในวันที่ 18 เมษายน 2562 ซึ่งจะกำหนดรายชื่อผู้ถือหุ้นที่มีสิทธิรับเงินปันผล (Record date) ในวันที่ 19 เมษายน 2562
ขณะเดียวกันบริษัทจะนำเสนอเรื่องดังกล่าวต่อการประชุมสามัญผู้ถือหุ้นประจำปี 2562 ที่จะจัดขึ้นในวันที่ 3 เมษายน 2562 ณ ห้องประชุมชั้น 2 อาคารทีม เลขที่ 151 ถนนนวลจันทร์ แขวงนวลจันทร์ เขตบึงกุ่ม กรุงเทพมหานคร เพื่อขอมติอนุมัติต่อไป และมีกำหนดจ่ายปันผลในวันที่ 3 พฤษภาคม 2562
สำหรับแผนธุรกิจในปี 2562 บริษัทตั้งเป้ารายได้เติบโต 10-15% จากปีก่อน เนื่องจากในปัจจุบันมีมูลค่างานในมือ (Backlog) มากกว่า 3,400 ล้านบาท โดยคาดว่าจะมีการรับรู้รายได้ประมาณ 1,200-1,300 ล้านบาท และบริษัทยังวางแผนเตรียมเข้าประมูลงานอยู่ที่ 2,000-3,000 ล้านบาท นำโดย สร้างศูนย์ราชการโซน C, งานโครงการรถไฟความเร็วสูงเชื่อม 3 สนามบิน แบบไร้รอยต่อ (ดอนเมือง – สุวรรณภูมิ – อู่ตะเภา) เป็นต้น เพื่อสนับสนุนมูลค่า backlog ให้เติบโตเพิ่มขึ้นอย่างมีนัยสำคัญ